Her til aften blev der officielt sat navn på Venstres borgmesterkandidat til det kommende kommunalvalg. Det bliver den 48-årige Tina French, som vil gøre det røde Aalborg blåt. - For fremtiden skal Aalborg Kommune være borgerligt ledet. Det er mit mål. Ja, der skal sidde en Venstre-kvinde - mig - for bordenden i Magistraten og Byrådet - fra 1. januar 2018. Ubegribeligt mange års Socialdemokratisk styre skal være ovre. Vi trænger til at Socialdemokraterne går på pension. Hvis du spørger, hvilken forskel vil det gøre. Så er svaret enkelt - der vil være alt til forskel. Hvis forskellen skal forklares helt enkelt, så er det at, det kommer til at handle om borgeren - dig, og hvad du har brug for - i stedet for systemet, lød det i hendes takketale til Venstres Kommuneforening i Aalborg. Og Tina French tror på, at hun kan indtage borgmesterkontoret på Boulevarden i Aalborg. - Jeg er sikker på, at en samlet borgerlig blok kan vinde de 5.624 stemmer over midten, som det kræver, at få en borgerlig borgmester i Aalborg Kommune, siger hun i sin takketale.

Referat:
Her til aften blev Tina French officielt udpeget som Venstres kandidat til borgmesterposten i Aalborg.